Gyakorló szakembereknek szóló, executive képzésekkel bővíti kínálatát a Corvinus

Új képzéstípust vezet be idén ősszel a Budapesti Corvinus Egyetem. A folyamatosan bővülő képzésportfólió kialakításakor az elsődleges szempont az volt, hogy azok valós piaci igényhez igazodó tudást adjanak.

Az első képzések októberben indulnak, de folyamatosan bővül azok köre, az aktuális kínálat a Corvinus honlapján böngészhető. A kurzusok munka mellett elvégezhetőek és két területre fókuszálnak: egyrészt olyan kulcskompetenciákat fejlesztenek, amelyek elengedhetetlenek jelenleg a munkaerőpiacion, másrészt pedig olyan mély szaktudást kínálnak, amelyeket a piac magasra értékel.  Az órákat tömbösítve, személyesen tartják, a résztvevők számára a Corvinus egyetem tanúsítványt állít ki a képzés sikeres elvégzéséről a felnőttképzés hivatalos adatrendszerében, ami kimagasló értéket jelent majd a munkaerőpiacon.

Jelenleg öt magyar és négy angol nyelvű executive képzésre lehet jelentkezni. A legtöbbjük munka mellett gyorsan elvégezhető, az egynapos képzésektől a féléves oktatásig terjed az időtartamuk. Magyar nyelvű corvinusos program jelenleg a Fenntarthatósági kommunikációs stratégiák, a Mesterséges intelligencia a gazdaságban, a Krízismenedzsment és reputációs kockázatok, a Designgondolkodás és designkommunikáció (termék-, vállalkozás- és identitásfejlesztési képzés) és a Belsőkontrollrendszer-szakértő képzés. A Corvinus angol nyelvű executive kínálatába tartozik már az Agilis projektmenedzser, a Haladó tárgyalási készségek, az Önmenedzsment, valamint az Interkulturális intelligencia szerepe a projektmenedzsmentben képzés.

A Corvinus nyitott a cégek egyedi igényeire is a programok szakmai kialakításában: ha egy vállalat egy corvinusos executive képzést szeretne egy adott szakterületen, az egyetem rugalmasan összeállítja a képzés tartalmát, fókuszát, hosszát, ütemezését.

„A Corvinus az executive képzések bevezetésével szeretne erősíteni az élethosszig tartó tanulást segítő képzési portfólióján. A kínálatunkat ezúttal is a megszokott corvinusos magas színvonalon alakítottuk ki, és folyamatosan aktualizáljuk. Minden olyan aktívan dolgozó szakembernek, aki executive képzéssel szeretné a tudását, a kompetenciáit fejleszteni, rendszeresen érdemes ellátogatnia a honlapunkra és átnéznie az elvégezhető programok körét. Különösen számítunk azoknak az egykori hallgatóinknak az érdeklődésére – akár alap-, akár mesterszakon végeztek nálunk –, akik szeretnék frissen tartani, kiegészíteni a szerzett tudásukat. Azoknak a cégeknek a jelentkezését is várjuk, amelyek egyedi képzést igényelnek, számukra saját igényeik szerint tudunk képzési programokat kidolgozni” – mondta Patrick Bohl, a Corvinus executive és szakirányú továbbképzési programokért felelős dékánja.

A képzések aktuális köréről bővebb információt találni és jelentkezni a Corvinus honlapján lehet itt: https://www.uni-corvinus.hu/post/landing-page/executive-kepzesek-a-corvinuson/

Sajtókapcsolat:

* press@uni-corvinus.hu

Eredeti tartalom: Budapesti Corvinus Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/6836/gyakorlo-szakembereknek-szolo-executive-kepzesekkel-boviti-kinalatat-a-corvinus/